Bauernschlau

E Bauerschfrau wer solls sunscht sinn

zimmlich klän unn garnid dinn

die gedd zum Dockda Wunderbar

unn dort macht se demm donn gleich klar

es dudd ihr weh wenn sie so steht

unn gonz schlimm wird’s wenn se noch geht.

Schmerzen hädd se ohne Ende

unn sie bräucht jetzt eine Wende.

De Dockda der hadd se betracht

zwei Schridde noch retour gemacht

vunn unne ruff die Bähn guggd an

ob er do was entdegge kann.

Schnappt se unn stellt se uff de Disch

gedd ons Besteck bewaffnet sich

hebt ihr de Rock hoch unn zur Seite

fongt owwe rum oon abzeschneide.

Beim schneide dutts so hässlisch krache

Herr Dockda was duhn sie donn mache

de Dockda saad sis schunn vorbei

die gonz graulich Metzelei

wobei er se zu Boden stellt

der Bauerschfrau s Gesicht erhellt.

Herr Dockda jetzt gonz ohne Scherze

ich konn jo laafe ohne Schmerze

was honn sie donn nur gemacht

wobeis so schrecklich hadd gekracht.

Ei die Gummistiwle owwe rundum weg

die schneide dort so in de Speck

jetzt zwei drei klänre Numma

unn sie erspare sich de Kumma

Reiner Thielen